74. schôdza NR SR - 1.deň - B. popoludní
Dátum: 2022-10-06
Poslanec: Blanár, Juraj (SMER - SD)
Druh vystúpenia: Vystúpenie v rozprave

68. ... ale nie sme... (Reakcie z pléna.) Grendel, Gábor, podpredseda NR SR 69. ... kolegovia, pán poslanec Šefčík, máte možnosť prihlásiť sa s faktickou poznámkou. Neprekrikujte sa. Blanár, Juraj, podpredseda NR SR 70. Ja sa vás nechcem dotknúť a nechcem... Grendel, Gábor, podpredseda NR SR 71. Pán poslanec, poslednýkrát vás vyzývam. Blanár, Juraj, podpredseda NR SR 72. Pán poslanec, ja nechcem, aby toto zasadnutie Národnej rady bolo ako zasadnutie v Holíči zastupiteľstvo, a teraz nechcem to rozvíjať ďalej. Máte možnosť byť protiargumentov a môžete vystúpiť, ale neberte mi čas, prosím vás. Vyjadrite sa a ľudia si urobia obraz. A teraz poďme k tomu dvojitému metru. Pán poslanec Šeliga, nuž povedali ste, že nevideli ste predtým za pôsobenia Roberta Fica ako predsedu vládu, že by nejakým spôsobom vystupoval a niekoho obhajoval. No a že teraz to robí len preto, že obhajuje tých svojich akože nominantov. Tak predsa, však veď keď tu máte vládu, tak jednoducho máte právo zákonné nominovať ľudí, ale do každého nemôžete vidieť, že, čo sa z neho vykľuje a čo bude robiť. To jednoducho sa nedá. Ale zabudli ste, pán poslanec Šeliga, povedať aj to, že predseda Fico sa vyjadroval aj v prípade nezákonného zatknutia pána bývalého šéfa SIS pána Pčolinského, to už ste nespomenuli. Alebo v prípade pána Borguľu, tiež z vašej koalície, to už ste nespomenuli a opäť ten dvojaký meter, ktorý tu máte a nechcete si ho priznať. Už aj vy, nielen to, že sa to vykonáva v OČTK, ale aj vy sa postavíte a máte tu dvojaký meter. No a potom ste povedali, že však je tu celý aparát, ktorý môže tieto veci riešiť, Štrasburg, EÚ a tak ďalej. Pán poslanec, opäť ste si akosi nevšimli, že tu bolo 17 nálezov Ústavného súdu, ktoré skonštatoval, že najväčším porušovateľom je, je špecializ... Najvyšší súd, pardon, a jeden konkrétny sudca. Máte pocit, že sa niečo udialo po tom, ako niekoľkokrát skonštatoval naj... Ústavný súd, že tento sudca porušil, že sa niečo udialo, že tento sudca išiel preč, že sa s tým justícia dokázala nejako vyrovnať, a jednoducho poukázať, že tak toto nechceme? No ja ten pocit nemám. A je to opäť dvojaký meter. A keď ste hovorili o Štrasburgu, vám poviem príbeh pána komisára Reyndersa, pre spravodlivosť, ktorý tu bol v apríli, a neviem, akým spôsobom sme sa dozvedeli, že vraj on sa stretol s opozíciou. Tak som požiadal vtedy zastúpenie Európskej komisie tu v Bratislave o stretnutie s pánom komisárom Reyndersom, čo teda slúži mu ku cti, nás prijal ako opozíciu a tam som sa dozvedel, však v podstate mu bolo naplánované stretnutie s opozíciou také, že bol na stretnutí ústavnoprávneho výboru a to bolo vlastne stretnutie s opozíciou. Tak potom si kladiem otázku, toto je stretnutie s opozíciou? Za našej vlády, keď tu bol niekto, tak sa stretávalo separátne, ešte si ich aj pozývali, ale toto im stačilo, to je dvojaký meter. A tam sme mu povedali, lebo pripravoval správu o dodržiavaní právneho štátu, ktorú prezentoval tuším v júni v rámci celej Európskej únie. No a tam sme sa dozvedeli, že v podstate všetko je tu v poriadku a že nič sa nedeje. To, že sme im tam poslali niekoľko listov, aby sa s tým zaoberali, tak to, že to je v poriadku a že treba systémové zlyhanie. No tak sme mu povedali, nie je systémové zlyhanie 17 nálezov Ústavného súdu, ktorý konštatoval, že najväčším porušovateľom je Najvyšší súd a že v podstate sa nič neudialo? A čo sa asi tak stalo, pán poslanec Šeliga? Nič v tej správe, ktorú pripravil, o Slovensku nebolo povedané ani čiarka, iba to, že v podstate všetko je na Slovensku v poriadku. No a potom hovoríte o tom, že nech sa všetko vyrieši a nech má každý rovnaké právo na vyšetrenie. A máte pocit, že to rovnaké právo majú, že pán Čurilla, ktorý je teda obvinený aj so svojimi ďalšími kolegami, že má rovnaké právo, ako má napríklad pani Santusová? Však sa pozrite na to. Pán Čurilla a spol. povýšení, dokonca vyššie platy, a pritom sú obvinení, vedie sa proti nim vyšetrovanie, kde je pani Santusová. Tak toto je v poriadku, pán poslanec Šeliga? Určite nie. No a teraz povedzme si ten dvojaký meter, ešte doplním k môjmu kolegovi Robertovi Ficovi. Viete, koľko je na Slovensku povolaní, kde keď máte takéto nedbanlivé alebo z nedbanlivosti odsúdenie, aj keď len s podmienkou, nemôžete vykonávať koľko profesií, že keď vás niekto načapá, že ste boli pod vplyvom alkoholu, že nemôžete kvôli tomuto, čo tam je napísané vo vašom zázname, vykonávať množstvo profesií? Ale Slovensko je krajina, kde špeciálny prokurátor môže, ten, kto má dohliadať na spravodlivosť, môže s takýmto priestupkom, s takýmto obvinením, odsúdením, aj keď ako som, aj sme povedali, aj pán predseda, nikto... jednoducho je to nepríjemné, ale on môže, on môže byť špeciálnym prokurátorom. V ktorej krajine je to možné? A naviac, pán Šeliga, vy ste hlasovali za to, aby ste ho účelovo ešte dostali do tej pozície, vediac, že čo má za sebou. Toto nie je dvojaký meter, pán Šeliga? Pritom ostatní bežní ľudia sa pýtajú, prečo je ako šofér, ktorý som bol načapaný pod vplyvom alkoholu nemôžem opäť vykonávať svoju profesiu nejaké obdobie. Ale je špeciálny prokurátor, šéf to môže bez akýchkoľvek problémov. A o... o pánovi Hrubalovi už ani nemusím hovoriť, lebo už to bolo povedané aj pánom predsedom Ficom. Kde ste boli, keď ste boli vo vláde, prečo sa všetko nevyšetrovalo, to bola vaša otázka na adresu Roberta Fica. Nuž mali ste pocit, že Robert Fico vtedy riadil vyšetrovanie? Alebo ste chceli povedať, že mal prísť a povedať, toto vyšetrujte. Čiže inými slovami ste sa vlastne priznali, že ste to alebo že to teraz robíte, pretože predseda vlády do žiadnych takýchto vecí nemôže zasahovať. Môže sa informovať, čo je prirodzené. Preto má aj možnosť sa zoznamovať s informáciami Slovenskej informačnej služby a tak ďalej, ale nemôže zasahovať do vyšetrenia... do vyšetrovania, ale vy bez problémov to tu dokážete povedať. Toto je dvojaký meter. No a potom na záver ste povedali - a práve preto tu musí táto vláda byť, lebo to má zmysel, aby pokračovali ďalej. To ste hádam nemysleli vážne. Decimujete tu 2,5 roka ľudí. Zakazujete im chodiť po uliciach, porušíte ich ľudské práva, zapchávate ústa. Rušíte webové stránky, ktoré majú iný názor. Nedodržiavate ústavné právo slobody slova. Po tomto všetkom nedokážete pomôcť ľuďom, tým, ktorí idú mrznúť v zime, lebo ste neschopní sa postaviť za Slovenskú republiku, ale staviate sa za záujmy niekoho iného, tak vy ešte poviete, že práve preto táto vláda tu má byť? Veď to je absolútne zlyhanie vnímania toho, čo v súčasnosti na Slovensku sa deje, pán poslanec Šeliga. Je mi to naozaj ľúto, že takéto niečo ste dokázali prísť a povedať bez mihnutia brvou a ešte skonštatovať, Slovensko je právny štát. Áno, tvári sa, že je právny štát. Ale pozrite sa na všetko, čo sa tu deje, čo už nie je v súlade s právnym štátom, a jeden z tých atribútov, ktorý tu nefunguje, ten dvojaký meter, dvojaký štandard. Preto, vážené pani poslankyne, páni poslanci, sa musíme tým zaoberať, preto takéto uznesenie má zmysel, aby sme jednoducho dali nejaký signál, že zákonodarcovia, ktorí tvoria tie zákony, podľa ktorých sa oni majú správať, vyšetrovatelia, prokurátori, sudcovia, aby ich jednoducho dodržiavali, a tí, ktorí jednoducho budú mať problém so zákonom, nech sa všetko vyšetrí tak, ako sa má v zmysle zákona. Súd nech rozhodne, dá právoplatný rozsudok a je to vybavené. Čiže poprosím vás, vážené kolegyne predovšetkým a kolegovia z koalície, toto nie je nič, čo by vás mohlo nejakým spôsobom oslabiť, je to len niečo, čomu vy môžete len napomôcť, a tým aj môžete možno, aj keď sa cítite byť, že neprávom povedzme obviňovaní, keď my vás neobviňujeme z toho okrem tých jasných vecí, čo sa týka pána ministra vnútra, tak sa môžete takýmto spôsobom postaviť za správnu vec. Urobte to. Aj sebe pomôžete. Ďakujem za pozornosť.